Sjávarútvegsráðherra hefur ákveðið að auka veiðiheimildir til strandveiða um tæp 1.200 tonn. Þessi viðbót á gera strandveiðisjómönnum kleift að stunda veiðar út ágúst og þar með að ljúka tímabilinu á tilsettum tíma.
Allt stefndi í að stöðva þyrfti strandveiðar um miðjan ágúst því útlit var fyrir að þau 11.100 tonn sem leyft hafði verið að veiða í ár dygðu ekki út veiðitímabilið. Það sama gerðist í fyrrasumar en þá voru veiðarnar stöðvaðar nítjánda ágúst, þrátt fyrir að sjávarútvegsráðherra hefði þá bætt við 720 tonnum af þorski. Í gær, að loknum fjörutíu og tveimur veiðidögum á strandveiðum, var heildaraflinn kominn í 7.870 tonn. Miðað við meðalafla á dag var ljóst að heimildir dygðu ekki út tímabilið. Nú hefur sjávarútvegsráðherra undirritað reglugerð um auknar veiðiheimildir og bætt við 1.171 tonni af þorski. Þar með verður leyfileg heildarveiði á strandveiðum 12.271 tonn af óslægðum botnfiski. Þau tonn sem þarna bætast við eru óráðstafaðar þorskveiðiheimildir á skiptimarkaði í skiptum fyrir makríl og fleiri tegundir. Í tilkynningu frá ráðuneytinu segir að með þessari aukningu eigi strandveiðisjómenn að geta stundað veiðar út ágúst. Þá muni viðbótin jafna stöðu milli einstakra veiðisvæða þar sem ágústmánuður sé besti veiðitíminn á sumum svæðum.
Strandveiðikvótinn hefur verið aukinn um tæp 1.200 tonn. Þar með á að vera hægt að ljúka strandveiðum á tilsettum tíma í lok ágúst. 